钦定古今图书集成/明伦汇编/氏族典/第300卷 > 《廖用贤尚友录》 > 臧性
## 钦定古今图书集成/明伦汇编/氏族典/第300卷 > 《廖用贤尚友录》 > 臧性

按《万姓统谱》，“性字孟庠，鄞人。父文清，历清河绩谿教
谕，学行高于时。性早习庭训，甫六岁，教之蒙求，即能
成诵。八岁入乡校，日记千馀言，授以琴操，即能知指
法。既长，究竟书史，咸极阃奥。永乐丙戌，以能书征入
秘阁，缮写《永乐大典》。”书成，适戊子大比，以礼经魁京
闱。明年又魁礼闱，授巩昌成邑令。以父老陈情，乞典
教乡邑，忤旨，谪交趾。逾七年，用知者荐，征授陕西道
监察御史，改直隶良乡令。未几，调宜兴。性刚毅不屈，
持守廉谨，为诗文多出己思，不蹈陈袭。故所著有《鄞
人宜阳槁》。